EXIM BANK จับมือ “ไอซีบีซี-ซูมิโตโมฯ” หนุน BCPG พัฒนารฟฟ.ใน “สปป.ลาว-ญี่ปุ่น”
EXIM BANK จับมือ “ไอซีบีซี-ซูมิโตโมฯ” หนุน BCPG พัฒนารฟฟ.ใน “สปป.ลาว-ญี่ปุ่น”
20 ก.ค. 2563

นายบัณฑิต สะเพียรชัย กรรมการผู้จัดการใหญ่ บริษัท บีซีพีจี จำกัด (มหาชน) หรือ BCPG เปิดเผยว่า ตามที่กลุ่มบริษัทฯ ได้ขยายการลงทุนในโครงการโรงไฟฟ้าพลังงานน้ำที่ สปป.ลาว จำนวน 2 โครงการ กำลังผลิตรวม 114 เมกะวัตต์  ในเมืองเชียงขวาง สาธารณรัฐประชาธิปไตยประชาชนลาว และเริ่มทยอยรับรู้รายได้มาตั้งเดือนกันยายน 2562
ทั้งนี้ ปัจจุบันโครงการดังกล่าวจำหน่ายไฟฟ้าให้กับการไฟฟ้าลาว (EDL) โดยมีแผนที่จะเปลี่ยนผู้รับซื้อไฟฟ้าเป็นการไฟฟ้าเวียดนาม (EVN) ภายในปี 2565 ถือเป็นโครงการต้นแบบภายใต้กรอบความร่วมมือระหว่างรัฐบาลของ สปป.ลาว และสาธารณรัฐสังคมนิยมเวียดนาม ในการก่อสร้างสายส่งไฟฟ้าเชื่อมระหว่างชายแดนของทั้งสองประเทศ เพื่อขายไฟฟ้าในลักษณะ Cross Border PPA โครงการได้รับการสนับสนุนเงินกู้จากธนาคาร ไอซีบีซี (ไทย)  และ EXIM BANK โดยมี ธนาคารไอซีบีซี (ลาว) (ICBC (Lao)) เป็น Account Agent ใน สปป. ลาว
โดยในส่วนของโครงการผลิตไฟฟ้าจากพลังงานแสงอาทิตย์ในประเทศญี่ปุ่น EXIM Bank ให้การสนับสนุนเงินทุนระยะเวลาไม่เกิน 3 ปี  จำนวน 14,723 ล้านเยน สำหรับ 2 โครงการ  ได้แก่ โครงการผลิตไฟฟ้าจากพลังงานแสงอาทิตย์ โคมากาเนะ (Komagane) ในจังหวัดนากาโนะ (Nagano) กำลังการผลิต 32 เมกะวัตต์ และ โครงการ  ยาบูกิ (Yabuki) ในจังหวัดฟูกูชิมะ (Fukushima) กำลังการผลิต 28 เมกะวัตต์
นอกจากนี้แล้ว ทาง EXIM Bank ได้ร่วมกับธนาคารซูมิโตโม มิตซุย ทรัสต์ (ไทย) ให้การสนับสนุนเงินทุนระยะเวลาไม่เกิน 3 ปี จำนวน 6,465 ล้านเยน แก่บริษัทฯ อีก 1 โครงการ คือ โครงการชิบะ (Chiba) ในจังหวัดชิบะ (Chiba) กำลังการผลิต 27 เมกะวัตต์  ซึ่งทั้ง 3 โครงการดังกล่าวอยู่ระหว่างการก่อสร้างและจะทยอยเปิดดำเนินการเชิงพาณิชย์ในปี พ.ศ. 2564 – 2565  หลังจากนั้นบริษัทฯ จะจัดให้มี Project Financing มาทดแทน
โดยการคัดเลือกจากสถาบันการเงินในประเทศญี่ปุ่นที่ให้ข้อเสนอที่ดีที่สุด ซึ่งขณะนี้มีสถาบันการเงินในประเทศญี่ปุ่นบางราย ได้ยื่นข้อเสนอสำหรับทั้ง 3  โครงการมายังบริษัทฯ แล้ว
อย่างไรก็ตาม การสนับสนุนทางด้านการเงินของธนาคารดังกล่าวข้างต้น เป็นไปตามแผนการเงินของบริษัท ที่ทำให้บริษัทสามารถดำเนินการลงทุนในโครงการอื่นๆ ตามแผนการลงทุนที่วางไว้ได้อย่างต่อเนื่อง